Ukupni proračun koordiniran u okviru Instrumenta iznosi 6 milijardi EUR, mobiliziranih u dva obroka. Projekti financirani iz prvog obroka provode se najkasnije do sredine 2021., a projekti s potporom iz drugog obroka najkasnije do sredine 2025. (većina projekata završit će prije). Sva su operativna sredstva dodijeljena u oba obroka.

Isplate provedbenim partnerima dosegnule su 1,59 milijuna EUR od ukupno 1,6 milijardi EUR dodijeljenih za razvojnu pomoć u okviru prvog obroka. U okviru drugog obroka Instrumenta ugovoreno je više od 700 milijuna EUR, a već isplaćeno 165 milijuna EUR.

U nastavku je naveden napredak po prioritetnom području u programiranju i provedbi pomoći koja se financira u oba obroka Instrumenta.

Obrazovanje

U okviru humanitarne sastavnice Instrumenta i dalje se uspješno provodi program uvjetovane novčane pomoći za obrazovanje (CCTE). CCTE-om se u obliku dvomjesečnih plaćanja obiteljima izbjeglica podupire upis u školu i nastava za djecu izbjeglice, uz uvjet da učenici redovito pohađaju nastavu. CCTE 2, kojim je pružena potpora za više od 500 000 djece izbjeglica do kraja 2019., nastavit će se do kraja listopada 2020. Sredstvima humanitarne pomoći u okviru prvog i drugog obroka Instrumenta podupire se i neformalno obrazovanje i upis u školu djece koja je ne pohađaju. Ukupno je za obrazovanje u kriznim situacijama izdvojeno više od 180 milijuna EUR.

Kad je riječ o razvojnoj pomoći, prva izravna dodjela bespovratnih sredstava Ministarstvu nacionalnog obrazovanja za povećanje integracije sirijske djece i njihova pristupa visokokvalitetnom obrazovanju završila je u svibnju 2019., ali se nastavlja u okviru programa PIKTES II s proračunom od 400 milijuna EUR. Taj bi se program trebao provoditi do prosinca 2021. U okviru programa PICTES zaposleno je oko 4000 učitelja turskog jezika radi obrazovanja više od 230 000 djece i organizirana je dopunska nastava za više od 52 000 učenika. Do lipnja 2019. bilo je više od 170 000 osposobljenih obrazovnih djelatnika. Oko 5 000 radnika dobilo je plaće ili poticaje. S pomoću programa PIKTES II Instrument i dalje potiče rast stope pristupa sirijskih učenika obrazovanju te povećava operativni kapacitet obrazovnih ustanova i osoblja kao i kvalitetu obrazovanja.

U okviru prvog obroka još se provode dva projekta od šest provedenih s pomoću sredstava iz Uzajamnog fonda EU-a (EUTF) u ukupnom iznosu od 120 milijuna EUR (što ponajprije obuhvaća strukovno obrazovanje i osposobljavanje (SOO) te visoko obrazovanje) i trebali bi biti završeni do 2020.

Stvaran je napredak ostvaren na obnovi škola: više od 900 škola od planiranih 970 opremljeno je i obnovljeno. Izgradnja škola odvija se po planu, izgrađeno je 45 škola. U okviru drugog obroka iz Instrumenta se financira dodatna obrazovna infrastruktura u iznosu od 100 milijuna EUR. Nakon poziva na podnošenje prijedloga koji je pokrenula Delegacija EU-a u Turskoj u kolovozu je potpisan ugovor s KfW-om za izgradnju otprilike deset osnovnih i srednjih škola, 170 predškola i jednog javnog obrazovnog centra. Osim toga, napreduje i projekt čiste energije financiran s pomoću iznosa od 40 milijuna EUR iz EUTF-a kojemu je cilj opskrbljivati škole energijom putem dviju solarnih elektrana i krovnih ploča ugrađenih na 120 škola.

Zaštita

Iz humanitarne sastavnice Instrumenta podupiru se registracija i provjera izbjeglica kako bi mogli legalizirati svoj status pri Glavnoj upravi za upravljanje migracijama u Turskoj te kako bi im se olakšao pristup socijalnim uslugama. U okviru prvog obroka gotovo 185 milijuna EUR dodijeljeno je u tu svrhu, što podrazumijeva i uključivanje zaštite među glavne ciljeve. U okviru drugog obroka ugovoreno je više od 75 milijuna EUR kako bi se poduprli kontinuirana registracija i ažuriranje statusa izbjeglica te nastavilo olakšavanje njihova pristupa specijaliziranim uslugama zaštite te socijalnim uslugama koje pruža vlada.

U okviru razvojne sastavnice putem EUTF-a pružena je pomoć pri prihvatu izbjeglica u društvenim centrima i daljnjem upućivanju ranjivih izbjeglica na odgovarajuće službe u Turskoj. Nakon donošenja posebne mjere u srpnju 2019. u trenutku sastavljanja pregovaralo se o dodjeli izravnih bespovratnih sredstava Ministarstvu rada, obitelji i socijalne skrbi u iznosu od 20 milijuna EUR koja bi trebala poboljšati pružanje preventivnih i zaštitnih socijalnih usluga najranjivijim izbjeglicama i članovima zajednica domaćina.

Zdravlje

Budući da se u okviru razvojne sastavnice Instrumenta sve više podupire pružanje usluga zdravstvene skrbi, na temelju drugog obroka humanitarni partneri trenutačno pružaju ograničen broj mobilnih usluga (kao odgovor na potrebe za hitnim uslugama primarne zdravstvene skrbi, uključujući spolno i reproduktivno zdravlje) i specijaliziranih usluga u područjima kao što su mentalno zdravlje i psihosocijalna potpora te fizioterapija/fizička rehabilitacija. U prioritetnom području zdravlja do kraja 2020. očekuje se potpuni prelazak na programiranje razvoja.

U okviru razvojne sastavnice do studenoga 2020. trebao bi se provoditi projekt SIHHAT, za koji su dodijeljena izravna bespovratna sredstva Ministarstvu zdravlja. Do kraja 2019. broj funkcionalnih zdravstvenih centara za migrante dosegnuo je 176 i zaposlen je 3181 zdravstveni djelatnik. Brzina provedbe projekta zadovoljavajuća je i projekt daje konkretne rezultate na terenu. Projekt SIHHAT dodatno je usmjeren na olakšavanje specijaliziranih usluga potpore kao što su briga o mentalnom zdravlju i psihosocijalna potpora, fizioterapija i rehabilitacija te integracije službi za zaštitu (koje su prethodno dobivale potporu u okviru humanitarne sastavnice) u zdravstvene centre za migrante. Paralelno se provodi projekt Svjetske zdravstvene organizacije u okviru EUTF-a koji uključuje potporu centrima za osposobljavanje migranata u području zdravlja, osposobljavanje sirijskog medicinskog osoblja i certifikaciju sirijskih liječnika i medicinskih sestara za rad u zdravstvenim centrima za migrante. Dodjela dodatnih bespovratnih sredstava Ministarstvu zdravlja (SIHHAT 2) u iznosu od 210 milijuna EUR trebala bi započeti u ljeto 2020., a o ugovoru se još pregovara. Taj bi projekt trebao zajamčiti nastavak pružanja trenutačnih zdravstvenih usluga, no cilj mu je i jačanje specijaliziranih usluga u područjima kao što su reproduktivno zdravlje, mentalno zdravlje i fizička rehabilitacija. Zdravstvena se infrastruktura podupire i izgradnjom bolnica u Kilisu i Hatayu. Nakon donošenja posebne mjere u srpnju 2019., za dodatnu izgradnju i/ili obnovu zdravstvene infrastrukture u manjem opsegu dodijeljena je omotnica od 90 milijuna EUR. Postupak nabave pokrenut će se tijekom 2020.

Postoje razlozi za zabrinutost s obzirom na to da je izbjeglicama koji se nalaze izvan izvornog mjesta registracije ili nemaju fiksno mjesto boravka pristup zdravstvenim uslugama ograničen na usluge hitne skrbi i cijepljenje. To negativno utječe na izbjeglice bez fiksnog mjesta boravka, sezonske radnike i izbjeglice koji su preseljeni u druge pokrajine. Komisija pomno prati promjene politike i nastoji doprijeti do izbjegličke populacije na koju to utječe putem aktivnosti mobilne zdravstvene skrbi u okviru SIHHAT-a.

Komunalna infrastruktura

U tijeku je izgradnja infrastrukture za gospodarenje otpadom i otpadnim vodama u Kilisu, Hatayu, Gaziantepu i Şanlıurfi kao dio projekta EUTF-a u okviru Programa Ujedinjenih naroda za razvoj (UNDP). Osim toga, nabavljena su vatrogasna vozila i pružena je tehnička pomoć lokalnim institucijama kako bi mogle bolje odgovoriti na hitne situacije. Nakon poziva na iskaz interesa pokrenutog u prosincu 2018., privremeno je odabran niz projekata koji će se financirati iz drugog obroka. Ti projekti uključuju mjere za povećanje pristupa komunalnim uslugama vodoopskrbe i upravljanja otpadom i otpadnim vodama u područjima na koja najviše utječe priljev izbjeglica te poboljšanje kvalitete tih usluga, kao i manju sastavnicu za rekreacijsku infrastrukturu za poboljšanje socijalne kohezije. Prvi ugovor s Agence Française de Développement potpisan je u prosincu 2019., a pregovori s drugim provedbenim partnerima još su u tijeku.

Osnovne potrebe i socioekonomska potpora

Cilj je intervencija u ovom prioritetnom području osigurati potporu za osnovne potrebe najranjivijih izbjeglica te potaknuti otpornost i samostalnost. To bi omogućilo prelazak s ovisnosti o programima socijalne pomoći na veću neovisnost i više prilika za zaradu za život onih s potrebnim kapacitetima i vještinama.

Iz Mreže za hitnu socijalnu pomoć (ESSN), programa humanitarne socijalne pomoći, ranjivim se izbjeglicama mjesečno isplaćuje višenamjenska novčana potpora bez posebnih ograničenja. U prosincu 2019. zabilježeno je da potporu za ispunjavanje osnovnih potreba prima 1,7 milijuna ranjivih izbjeglica. Druga faza ESSN-a trebala bi trajati do travnja 2020., kad bi trebao započeti novi ugovor u vrijednosti od 500 milijuna EUR (ESSN 3) s Međunarodnom federacijom Crvenog križa. To bi trebalo omogućiti pružanje potpore najranjivijim izbjeglicama do početka 2021. Ukupno je za ispunjavanje osnovnih potreba u okviru humanitarne sastavnice Instrumenta dodijeljeno više od 1,8 milijardi EUR.

S obzirom na dugotrajnu prirodu krize u Siriji, intervencije financirane iz drugog obroka sve su više usmjerene na aktivnosti socioekonomske potpore i stvaranje prilika za zaradu za život. U trenutku sastavljanja ovog izvješća pregovaralo se o dodjeli izravnih bespovratnih sredstava Ministarstvu rada, obitelji i socijalne skrbi kako bi moglo pružiti potporu najranjivijim izbjeglicama usporedivu sa socijalnom pomoći koju daje turski sustav socijalnog osiguranja. Istodobno postojanje ESSN-a i izravnih bespovratnih sredstava zahtijeva pomnu koordinaciju i oblikovanje provedbe na način kojim bi se osigurala sinergija, izbjeglo dvostruko financiranje te osigurao postupan prelazak s humanitarne na razvojnu pomoć. Te bi aktivnosti trebalo provoditi paralelno s projektima socioekonomske potpore u okviru prvog obroka, u ukupnom iznosu većem od 185 milijuna EUR. Aktivnosti koje uključuju savjetovanje pri traženju zaposlenja i odabiru struke, programi osposobljavanja na radnom mjestu i pojednostavnjenje postupka dobivanja radne dozvole trebale bi biti namijenjene sirijskim izbjeglicama i zajednicama domaćinima. Cilj je povećati zapošljivost i olakšati pristup tržištu rada. Svjetska banka, u suradnji s turskom agencijom za zapošljavanje İŞKUR i Ministarstvom obitelji, rada i socijalne skrbi, provodi projekt u vrijednosti od 50 milijuna EUR. Osim toga, u suradnji s Turskom organizacijom za razvoj malog i srednjeg poduzetništva (KOSGEB) dodjeljuju se i bespovratna sredstva u malim iznosima za poduzetnike i poduzetničko osposobljavanje namijenjena novoosnovanim i postojećim poduzećima sirijskih izbjeglica i zajednica domaćina. Svjetska banka provodi dodatan projekt kojim se podupiru razvoj i provedba modela socijalnog poduzetništva u kojem su predvodnice žene kako bi se ranjivim sirijskim ženama izbjeglicama i Turkinjama pružila održiva djelatnost koja donosi zaradu.